CELEX: 62007TN0369
Language: lt
Date: 2007-09-26 00:00:00
Title: Byla T-369/07 2007 m. rugsėjo 26 d. pareikštas ieškinys byloje Latvijos Respublika prieš Europos Bendrijų Komisiją

10.11.2007   
            
            
               LT
            
            
               Europos Sąjungos oficialusis leidinys
            
            
               C 269/66
            
         2007 m. rugsėjo 26 d. pareikštas ieškinys byloje Latvijos Respublika prieš Europos Bendrijų Komisiją
   
   (Byla T-369/07)
   (2007/C 269/121)
   Proceso kalba: latvių
   Šalys
   
      Ieškovė: Latvijos Respublika, atstovaujama E. Balode-Buraka, K. Bārdiņa
   
      Atsakovė: Europos Bendrijų Komisija
   Ieškovės reikalavimai
   
               —
            
            
               Panaikinti 2007 m. liepos 13 d. Komisijos sprendimą C(2007)3409 dėl nacionalinio šiltnamio efektą sukeliančių dujų emisijos leidimų paskirstymo plano, kurį Latvija pateikė taikydama 2006 m. lapkričio 29 d. Komisijos sprendimo C(2006)5612 (galutinė redakcija) dėl nacionalinio šiltnamio efektą sukeliančių dujų emisijos leidimų paskirstymo plano, kurį Latvija pateikė pagal Europos Parlamento ir Tarybos direktyvą 2003/87/EB (1), 3 straipsnio 3 dalį, dalinio pakeitimo.
            
         
               —
            
            
               Priteisti iš Komisijos bylinėjimosi išlaidas.
            
         
               —
            
            
               Nagrinėti ieškinį skubos tvarka.
            
         Ieškinio pagrindai ir pagrindiniai argumentai
   Ieškovė teigia, kad itin plačiai aiškindama savo teises pagal Direktyvos 2003/87/EB 9 straipsnio 3 dalį Komisija labai suvaržė Latvijos Respublikos suverenias teises energijos srityje, ypač susijusias su energijos šaltinių pasirinkimu ir elektros energijos tiekimu, ir taip nepaisė EB sutarties 175 straipsnio 2 dalies c punkte nurodytos kompetencijos.
   Taip pat ieškovė tvirtina, kad Komisija pažeidė nediskriminavimo principą, nes jos parinkto būdo, kuriuo apskaičiuojama bendra šiltnamio efektą sukeliančių dujų emisijos leidimų kvota, taikymas sudaro blogesnes sąlygas valstybėms narėms, kurių bendra emisija yra maža.
   Ieškovė teigia ir tai, kad pažeistas Direktyvos 2003/87/EB III priede nurodytas pirmasis kriterijus, nes Komisija, priimdama sprendimą, neatsižvelgė į Latvijos Respublikos tarptautinius įsipareigojimus pagal Kijoto protokolą.
   Galiausiai ji teigia, kad sprendimas buvo priimtas pažeidžiant esminius procedūros reikalavimus, nes buvo nesilaikoma Direktyvos 2003/87/EB 9 straipsnio 3 dalyje numatyto termino, per kurį planą galima atmesti.
   
      (1)  2003 m. spalio 13 d. Europos Parlamento ir Tarybos direktyva 2003/87/EB, nustatanti šiltnamio efektą sukeliančių dujų emisijos leidimų sistemą Bendrijoje ir iš dalies keičianti Tarybos direktyvą 96/61/EB (OL L 275, 2003, p. 32)